|  |  |  |
| --- | --- | --- |
|  | **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴՅՈՒՆԱՀԱՆՈՂ ՃՅՈՒՂԵՐԻ ԹԱՓԱՆՑԻԿՈՒԹՅԱՆ ՆԱԽԱՁԵՌՆՈՒԹՅՈՒՆ** |  |
|  |  |
|  |  |
| ԲԱՑ ՏՎՅԱԼՆԵՐԻ ՔԱՂԱՔԱԿԱՆՈՒԹՅԱՆ ՀԱՅԵՑԱԿԱՐԳ |  |
| դեկտեմբեր, 2017թ. |  |
|  |  |
|  |  |
|  |  |

*Նախագիծ*

Արդյունահանող ճյուղերի թափանցիկության նախաձեռնությանը (ԱՃԹՆ) անդամակցության հանձնառությունը, որը ստանձնեց Հայաստանի Հանրապետությունը 2015 թվականի հուլիսի 28-ին ՀՀ վարչապետի կողմից արված պաշտոնական հայտարարությամբ, նպատակ ունի ապահովել երկրի հանքարդյունաբերության ոլորտի թափանցիկ և հաշվետու կառավարումը:

ԱՃԹՆ-ի ստանդարտի ներդրման արդյունքում նախատեսվում է հավաքագրել, մշակել և լայն հասարակությանը հասանելի դարձնել ոլորտին առնչվող մեծածավալ տեղեկատվություն: Այդ տեղեկատվության բովանդակությունը պետք է որոշվի ԱՃԹՆ-ի բազմաշահառու խմբի (ԲՇԽ) կողմից՝ ԱՃԹՆ-ի ստանդարտի պահանջներին, ԱՃԹՆ-ի ազգային առաջնահերթություններին և ազգային համատեքստին համաձայն:

Այդուհանդերձ, ԲՇԽ-ն ընդունում է, որ անգամ բովանդակապես հարուստ և արդի տեղեկատվության մշակմամբ ու տրամադրմամբ հնարավոր է, որ չապահովվի վերջնական կարևորագույն նպատակը, այն է՝ տեղեկատվության հանրամատչելիության և լայն կիրառման արդյունքում ոլորտի վերաբերյալ իրազեկվածության մակարդակի բարձրացումն ու բարեփոխումների իրականացումը:

Ուստի, իրական թափանցիկություն ապահովելու տեսանկյունից ԲՇԽ-ն կարևորում է ոչ միայն տեղեկատվության բովանդակային հարցերը, այլև դրա հասանելիության ապահովման ձևն ու միջոցները:

Հիմք ընդունելով վերոգրյալը՝ սույն փաստաթղթով ՀՀ ԱՃԹՆ ԲՇԽ-ն սահմանում է Հայաստանում ԱՃԹՆ-ի իրականացման շրջանակում բաց տվյալների սկզբունքի իրականացման սկզբունքները և հայտնում իր հանձնառությունը հետևողական լինելու դրանց իրականացմանը:

Սկզբունքը կիրառելի է ԱՃԹՆ-ի շրջանակում հրապարակային տվյալների և տեղեկատվության համար՝ համաձայն Հայաստանի Հանրապետության Սահմանադրության, Հայաստանի Հանրապետության միջազգային պայմանագրերի, Հայաստանի Հանրապետության օրենսդրության, ԱՃԹՆ-ի ստանդարտի և սույն հայեցակարգի:

Սկզբունքի կիրառումը դիտարկվում է ԱՃԹՆ-ի տարեկան զեկույցների հրապարակմանը զուգընթաց և ԱՃԹՆ-ի շրջանակներում հաշվետու կազմակերպություններին չի պարտավորեցնում կիրառել այն, սակայն, տվյալներ հրապարակելիս, ԱՃԹՆ-ի շահագրգիռ կողմերը խրախուսվում են առաջնորդվել բաց տվյալների սկզբունքով:

**ԱՃԹՆ-ի համատեքտում բաց տվյալները այն տվյալներն են, որոնք կարող են ազատորեն օգտագործվել, վերաօգտագործվել և տարածվել յուրաքանչյուրի կողմից՝ պահպանելով հեղինակային իրավունքները:**

**Բաց տվյալների սկզբունքի կիրառման վերաբերյալ ԱՃԹՆ-ի ստանդարտի պահանջները**

*ԱՃԹՆ-ի ստանդարտի 7.1-րդ պահանջը* սահմանում է, որ Բազմաշահառու խումբը պարտավոր է.

* համաձայնության գալ ԱՃԹՆ-ի տվյալների հասանելիության, հրապարակման և վերաօգտագործման հստակ քաղաքականության վերաբերյալ: Խրախուսվում է իրականացնող պետությունների կողմից ԱՃԹՆ-ի հրատարակումը բաց լիցենզիայով և օգտագործողների իրազեկումն այն մասին, որ տեղեկատվությունը կարող է վերաօգտագործվել առանց նախնական համաձայնության:
* ապահովել ԱՃԹՆ-ի զեկույցի հասանելիությունը բաց տվյալների ձևաչափով (xlsx կամ csv)՝ առցանց և հանրայնացնել դրա հասանելիությունը:

*ԱՃԹՆ-ի ստանդարտի 7.2-րդ պահանջը* խրախուսվում է ԲՇԽ-ին ապահովել ԱՃԹՆ-ի զեկույցի մեքենայաընթեռնելիությունը և ԱՃԹՆ-ի զեկույցների ու տվյալների ֆայլերի կոդավորումը կամ նշումն այնպես, որ հնարավոր լինի տեղեկությունները համեմատել հանրության համար հասանելի այլ տվյալների հետ՝ ընդունելով Խորհրդի կողմից հաստատված ԱՃԹՆ-ի տվյալների ստանդարտները:

**Նպատակը**

ԱՃԹՆ-ի շրջանակում հավաքագրված տեղեկությունների բաց տվյալների սկզբունքին համապատասխան հրապարակման նպատակն է՝ խթանել Հայաստանի ԱՃԹՆ-ի նպատակների իրականացումը, հանքարդյունաբերության ոլորտում ավելի մեծ թափանցիկությունը, ինչպես նաև մասնակցային կառավարումը, նորարարությունը և կայուն զարգացումը:

Բաց տվյալների սկզբունքին համապատասխան ԱՃԹՆ-ի տեղեկատվության հասանելիության ապահովումը կարող է անհատներին, քաղաքացիական հասարակությանը, լրատվամիջոցներին, գործարարներին և գիտակրթական հաստատություններին իրազեկել հարքարդյունաբերության ոլորտի մասին և ձևավորել տեղեկացված բանավեճի հարթակ:

**ԱՃԹՆ-ի բաց տվյալների սկզբունքները**

Սույն հայեցակարգը սահմանում է ԱՃԹՆ-ի շրջանակում հավաքագրված տվյալների հրապարակման հիմնական սկզբունքները: Յուրաքանչյուր հաշվետու ժամանակաշրջանում ԲՇԽ-ն որոշում է կայացնում ԱՃԹՆ-ի ազգային զեկույցում ներառվող տվյալների շրջանակի, ինչպես նաև այդ տվյալների՝ բաց տվյալների ձևաչափով հրապարակման վերաբերյալ՝ համաձայն սույն հայեցակարգի:

*Տվյալների ամբողջականությունը.* ԱՃԹՆ-ի շրջանակում հրապարակված տվյալները պետք է լինեն հնարավորինս ամբողջական: Պետք է հրապարակվեն նաև ելակետային տվյալները (raw data), եթե դա չի հակասում օրենսդրությանը: Հրապարակվում են նաև ելակետային տվյալները բնութագրող մետատվյալները (metadata)՝ ներառյալ հաշվարկների համար օգտագործված մեթոդոլոգիան և բանաձևերը: ԲՇԽ-ն որոշում է, թե որ տվյալներն են ենթակա հրապարակման:

*Տվյալների աղբյուրները.* պետք է ներկայացվեն տվյալների աղբյուրները, ինչպես նաև որտեղից և ինչպես են այդ տվյալները ձեռք բերվել: Սա հնարավորություն կտա օգտագործողին համոզվելու, որ տեղեկատվությունը ձեռք է բերվել և արձանագրվել պատշաճ կարգով:

*Տվյալների արդիականությունը.* ԱՃԹՆ-ի շրջանակում հավաքագրված տվյալները պետք է ողջամիտ ժամկետում և առանց անհիմն ուշացումների հասանելի դառնան հանրությանը: Առաջնահերթ է այն տվյալների պատեհաժամ հրապարակելը, որոնց օգտակարությունը էապես կախված է ժամանակային գործոնից:

*Տվյալների մատչելիությունը.* ԱՃԹՆ-ի կողմից հրապարակված տեղեկատվությունը պետք է հնարավորինս մատչելի լինի՝ փնտրելու, գտնելու և ներբեռնելու տեսանկյունից:

*Մեքենայաընթեռնելիությունը.* տվյալների ներկայացման որոշ ձևաչափեր ավելի հեշտորեն են ընթերցվում ծրագրերի և մեքենաների կողմից: Հետևաբար, տեղեկատվությունը պետք է հրապարակվի այդպիսի ձևաչափերով (օրինակ, xls, csv և xml ձևաչափերը):

*Տվյալների ոչ խտրական օգտագործումը.* յուրաքանչյուր անձ պետք է հասանելիություն ունենա ԱՃԹՆ-ի շրջանակում հրապարակված տեղեկատվությանը՝ առանց ինքնության գրանցման և տվյալների օգտագործման համար հիմնավորում ներկայացնելու պահանջի:

*Տվյալների կայունությունը.* տվյալները պետք է հասանելի լինեն երկար ժամանակահատվածի ընթացքում: Սա նշանակում է, որ տվյալները պետք է պահպանեն հասանելիությունն առցանց արխիվներում: Հայաստանի ԱՃԹՆ-ի պաշտոնական կայքը պետք է ապահովի տվյալների պահպանման և հասանելիության կայունությունը:

*Տվյալների օգտագործման բաց լիցենզիան.* ԱՃԹՆ-ի շրջանակում հրապարակված տեղեկատվությունը կարող է ազատորեն օգտագործվել յուրաքանչյուրի կողմից, սակայն, Հայաստանի ԱՃԹՆ-ին հղում կատարելով:

*Տվյալների անվճար օգտագործումը.* ԱՃԹՆ-ի ազգային զեկույցի շրջանակում տրամադրվող տեղեկատվությունը պետք է հասանելի լինի անվճար կարգով:

*Հետադարձ կապը.* հնարավոր դեպքերում ապահովել օգտագործողների հետադարձ կապի մեխանիզմներ՝ անհրաժեշտության դեպքում ապահովելու համար տվյալների որակի շարունակական բարելավումը:

**Գործողությունները**

ՀՀ ԱՃԹՆ-ի ազգային քարտուղարությունը և ՀՀ ԱՃԹՆ-ի ԲՇԽ-ն ԱՃԹՆ-ի ազգային նպատակների իրականացման նպատակով աշխատելու է իր գործունեության, ՀՀ ԱՃԹՆ-ի աշխատանքային ծրագրերի իրականացման, ԱՃԹՆ-ի ազգային զեկույցների հրապարակման, ԱՃԹՆ-ի շրջանակում տեղեկատվության և տվյալների հասանելության ապահովման ընթացքում առաջնորդվել սույն հայեցակարգով սահմանված բաց տվյալների սկզբունքներով, ինչպես նաև խրախուսել պատասխանատու պետական մարմիններին և այլ շահագրգիռ կողմերին համապատասխան տեղեկատվություն հրապարակելիս նույնպես առաջնորդվել բաց տվյալների սկզբունքով:

ՀՀ ԱՃԹՆ-ի ազգային քարտուղարությունը և ՀՀ ԱՃԹՆ-ի ԲՇԽ-ն Հայաստանի ԱՃԹՆ-ի պաշտոնական կայքի (պորտալի) ստեղծման տեխնիկական առաջադրանքը կազմելիս և կայքի զարգացման աշխատանքներն իրականացնելիս առաջնորդվելու են բաց տվյալների սկզբունքներով ու հետևողական են լինելու, որ կայքում ներկայացված տեղեկատվությունը օգտագործողի համար լինի մատչելի՝ փնտրելու, գտնելու, օգտագործելու և ներբեռնելու տեսանկյունից: